Овечкиным и гупым хузэфIэмыкIар следж-хоккейм къащохъулIэ
XI ЩIымахуэ Паралимп Джэгухэм я еханэ махуэм Урысей Федерацэм и спортсменхэм дыщэ медалитIрэ зы жэзрэ къыщахьащ. КъищынэмыщIауэ, следж-хоккеймкIэ ди къэралым и командэ къыхэхар финалым кIуащ.
Бугаев Алексей Урысей Федерацэм и паралимпийцхэм я иужьрей ехъулIэныгъэхэр бгым лыжэкIэ къежэхыным къахуихьащ. Илъэс пщыкIух зи ныбжь Бугаев Алексей нэхъапэм зыIэригъэхьа жэзымрэ дыжьынымрэ иджы дыщэр къыхигъэхъуащ, щыту слаломымкIэ щызэпеуэм щытекIуэри. А зэхьэзэхуэм ещанэ щыхъуащ Алябьев Александр.
Зи нэхэм фIыуэ ямылъагъухэм слаломымкIэ я зэпеуэм пашэныгъэр щиубыдащ Редкозубов Валерий. Абы къызэринэкIащ Испаниемрэ Канадэмрэ я спортсменхэр.
Вэсэмахуэ хуабжьу дигъэгуфIащ следж-хоккеймкIэ Урысей Федерацэм и командэ къыхэхам. Ар япэу Паралимп Джэгухэм хэту аращ. Абы щхьэкIэ къэмынэу, ди щIалэхэр финалым нэсыфащ, Норвегиер 4:0-у хигъащIэри. Урысей Федерацэм и командэ къыхэхар иджы кIэух зэIущIэм щыпэщIэтынущ иужьрей Паралимп Джэгухэм я чемпион Америкэм и Штат Зэгуэтхэм. Фигу къэдгъэкIыжынщи, ди щIалэхэм ар гуп зэпеуэм махуэ зыбжанэ ипэкIэ 2:1-уэ щыхагъэщIащ. Апхуэдэ щIыкIэкIэ ди следж-хоккеистхэм Сочэ куэдкIэ нэхъыбэ щахузэфIэкIащ Овечкин, Малкин, Радулов, дуней псом щыцIэрыIуэ нэгъуэщIхэри хэту Олимп Джэгухэм и финалым и Iыхьэ плIанэм фIэмыкIыфа къэралым и хоккеист гупым нэхърэ.
КёрлингымкIэ Урысей Федерацэм и командэ къыхэхари ерыщу дыщэм щIобэн. Зыхэта гупым щригъэкIуэкIа джэгугъуи 8-ми щытекIуэри, ар финал ныкъуэм нэсащ. КIэух зэIущIэм хэтыну Iэмал иIэн папщIэ абы Великобританием и командэ къыхэхар нобэ хигъэщIэн хуейщ.
Сочэ щекIуэкI XI ЩIымахуэ Паралимп Джэгухэр и кIэм ноблагъэ. Абы медалу къыщахьахэмкIэ официальнэу щымыт командэхэм я зэпеуэм Урысей Федерацэр зэрыщыпашэщ. Ди паралимпийцхэм гъатхэпэм и 14-м ирихьэлIэу псори зэхэту медаль 50 (18-р дыщэу, 18-р дыжьыну, 14-р жэзу) зыIэрагъэхьауэ щытащ. Абыхэм къакIэлъокIуэ Германиемрэ (6-1-0) Украинэмрэ (3-4-7). Нэрылъагъущ дыдейхэм адэкIэ зыри къазэрылъэщIэмыхьэжыфынур икIи мы Паралимпиадэр я текIуэныгъэкIэ пщэдей зэриухынур.
Хьэтау Ислъам.
